NARIADENIE KOMISIE (ES) č. 1192/2005
z 25. júla 2005,
ktorým sa mení a dopĺňa nariadenie (EHS) č. 1915/83 o určitých vykonávacích predpisoch týkajúcich sa vedenia účtovníctva na účel stanovenia príjmov poľnohospodárskych podnikov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve (1), najmä na jeho článok 6 ods. 2,
keďže:
(1)
V článku 3 nariadenia Komisie (EHS) č. 1915/83 (2) sa ustanovuje, že kontaktný orgán predkladá Komisii všetky podnikové výkazy najneskôr do deviatich mesiacov po skončení účtovného roku, ktorého sa týkajú. Na základe získaných skúseností je vhodné predĺžiť obdobie deviatich mesiacov.
(2)
Ako prechodné opatrenie pre účtovný rok 2004 je vhodné predĺžiť obdobie na poskytnutie údajov v prípade Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, aby sa tieto členské štáty mohli bez problémov prispôsobiť novému systému vedenia účtovníctva na účel stanovenia príjmov poľnohospodárskych podnikov.
(3)
Je preto nevyhnutné zodpovedajúcim spôsobom zmeniť a doplniť nariadenie (EHS) č. 1915/83.
(4)
Opatrenia ustanovené v tomto nariadení sú v súlade so stanoviskom Výboru spoločenstva pre informačnú sieť poľnohospodárskych účtovných dát,
PRIJALA TOTO NARIADENIE:
Článok 1
Prvý odsek článku 3 nariadenia (EHS) č. 1915/83 sa nahrádza takto:
„Kontaktný orgán zašle Komisii všetky hlásenia poľnohospodárskych fariem predložené vo forme ustanovenej v prílohe III k nariadeniu (EHS) č. 2237/77.
Za účtovný rok 2004 sa hlásenia poľnohospodárskych fariem zašlú Komisii najneskôr do trinástich mesiacov po skončení tohto účtovného roka. Kontaktný orgán v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku však zašle hlásenia poľnohospodárskych fariem najneskôr do osemnástich mesiacov po skončení tohto účtovného roka.
Za účtovný rok 2005 sa hlásenia poľnohospodárskych fariem zašlú Komisii najneskôr do dvanástich mesiacov po skončení príslušného účtovného roka.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. júla 2005